b"\n_START_ARTICLE_\n\xc5\xbdenski pevski zbor Kulturnega dru\xc5\xa1tva Korte\n_START_PARAGRAPH_\n\xc5\xbdenski pevski zbor  Kulturnega dru\xc5\xa1tva Korte  (\xc5\xbdPZ KD Korte)_NEWLINE_je nastal marca 2008, najprej kot \xc5\xbeenska pevska skupina, in se kot taka istega leta prvi\xc4\x8d  predstavil v Kortah na proslavi ob dnevu dr\xc5\xbeavnosti.  _NEWLINE_Od  ustanovitve se je \xc5\xa1tevilo pevk zbora iz leta v leto pove\xc4\x8devalo. Po prekinitvi sodelovanja s prvo zborovodkinjo Enejo Baloh je Kulturno dru\xc5\xa1tvo Korte v svoje vrste povabilo  mlado \xc5\xa1tudentko zborovskega dirigiranja, Barbaro Bara\xc4\x87 in v decembru 2018 popolnoma prenovilo svoje vrste. Danes zbor \xc5\xa1teje 22 pevk.  _NEWLINE_Zbor se v svojem delovanju vklju\xc4\x8duje v pevske projekte, obele\xc5\xbeuje \xc5\xa1tevilne krajevne prireditve in se vsako leto predstavi na reviji Primorska poje v organizaciji Zveze pevskih zborov Primorske. _NEWLINE_Zbor je vsako leto sodeloval tudi na tradicionalnem kresovanju z ob\xc4\x8dinskim praznovanjem dneva dr\xc5\xbeavnosti, junija 2019 pa na Prvem festivalu Od Histrov do Rimljanov na Ka\xc5\xa1telirju, in na krajevnih opasilih. _NEWLINE_\xc4\x8ceprav nastopajo predvsem v doma\xc4\x8dem okolju, pa imajo pevke za seboj tudi nekaj gostovanj v Avstriji, Makedoniji, na Mad\xc5\xbearskem, v Italiji in nazadnje v Srbiji jeseni 2018 v okviru kulturne izmenjave s slovensko manj\xc5\xa1ino v Novem Sadu._NEWLINE_Ob 200. obletnici prve neprekinjeno delujo\xc4\x8de ljudske \xc5\xa1ole v Kortah, 16. 10. 2019,  je pri Zalo\xc5\xbebi Astrum iz\xc5\xa1el Ven\xc4\x8dek istrskih ljudskih za \xc5\xbeenski zbor in trio z violino, klarinetom in violon\xc4\x8delom v priredbi skladatelja Bojana Glavine, ki ga je naro\xc4\x8dilo KD Korte ob obletnici svojega delovanja. V splet so zdru\xc5\xbeene ljudske Oj mati, mam'ca (Sveti Peter, Ka\xc5\xa1tel), Dunjer s\xd3\x98n \xc5\xa1e mlada bila (Korte/\xc4\x8cedlje), Jes ti bon kipila (Ko\xc5\xa1tabona) in Moja mati kuha kafe (slovenska Istra). _NEWLINE_Poslanstvo zbora je predvsem ohranjanje slovenskega jezika in \xc5\xa1irjenje kulture z bogato pevsko tradicijo v kraju, ki ima za seboj ve\xc4\x8d kot 130-letno pevsko in godbeni\xc5\xa1ko zgodovino. _NEWLINE__NEWLINE_Vir: Nada Morato, Stoji u\xc4\x8dilna zidana - izdano ob 180-letnici slovenske ljudske \xc5\xa1ole v izolski ob\xc4\x8dini (1819- 1999) Graffit Line, 2001 (Zbirka Mandra\xc4\x8d)"